[{"text_idx": "#000003", "text": "CHETS II: Cysylltiad plant a\u0302 mwg ail-law mewn mannau \u2018preifat\u2019"}, {"text_idx": "#000004", "text": "Mae DECIPHer wedi gweithio\u2019n agos a\u0302 Llywodraeth Cymru ar ostwng y drwg y mae mwg tybaco ail-law yn ei wneud i blant."}, {"text_idx": "#000005", "text": "Cymru oedd y wlad gyntaf yn y DU i gynnig cyflwyno deddfwriaeth yn erbyn ysmygu mewn mannau cyhoeddus ac, yn 2007, fe wnaeth wahardd ysmygu mewn mannau cyhoeddus, fel barrau a bwytai. Roedd deddfwriaeth yn erbyn ysmygu wedi wynebu gwrthwynebiad gan ymgyrchwyr yn dadlau dros yr hawl i ysmygu. Hawliont y byddai\u2019r ddeddfwriaeth yn niweidio plant, oherwydd byddai rhieni yn ysmygu gartref yn lle hynny. Dangosodd astudiaethau gan DECIPHer yn astudiaeth Cysylltiad Plant a\u0302 Mwg Tybaco (CHETS) fod hyn yn ddi-sail. Yn hytrach, roedd cysylltiad plant a\u0302 mwg tybaco ail-law (a elwir hefyd yn \u2018ysmygu goddefol\u2019) wedi gostwng."}, {"text_idx": "#000006", "text": "Fodd bynnag, darganfu CHETS fod cyfran fawr o blant yn parhau i ddod i gysylltiad a\u0302 mwg goddefol. Roedd hyn yn fwyaf cyffredin i blant a\u0302 rhiant oedd yn ysmygu, ac i blant o deuluoedd tlotach. Mae presenoldeb parhaus ysmygu goddefol mewn cartrefi a cheir teuluol yn golygu bod y mannau \u2018preifat\u2019 hyn yn ganolog i gyfyngu ar gysylltiad plant a\u0302 mwg goddefol."}, {"text_idx": "#000007", "text": "\u201cOs ydych o\u2019r farn na ddylai ymddygiadau preifat gael eu rheoleiddio oni bai eu bod yn achosi niwed sylweddol i eraill, mae\u2019n hawdd gwrthwynebu dadleuon am hawliau\u2019r ysmygwr a\u0302\u2019r ddadl dros hawl y plentyn i anadlu aer gla\u0302n.\u201d"}, {"text_idx": "#000008", "text": "Ymchwiliodd ymchwil pellach gan DECIPHer i\u2019r ffordd yr oedd ysmygu mewn ceir a chartrefi wedi newid dros y blynyddoedd diwethaf. Darganfu astudiaeth CHETS II fod ysmygu mewn cartrefi a cheir wedi gostwng yn sylweddol rhwng 2008 a 2013, ac ymddengys fod tuedd gynyddol i ystyried bod ysmygu gerbron plant yn annerbyniol. Fodd bynnag, mae cyfran sylweddol o blant yn dod i gysylltiad o hyd ag ysmygu goddefol mewn ceir, ac roedd hyn ddwywaith yn fwy tebygol i blant o\u2019r teuluoedd tlotaf, o gymharu a\u0302 phlant o\u2019r teuluoedd mwyaf cefnog."}, {"text_idx": "#000010", "text": "Dan ddylanwad yr ymchwil hon yn rhannol, cyhoeddodd Llywodraeth Cymru gyflwyno gwaharddiad ar ysmygu mewn ceir sy\u2019n cludo plant. Yn ogystal a\u0302\u2019r effaith ar ymddygiadau ysmygu unigolion, mae\u2019r ddeddfwriaeth hon yn gam symbolaidd clir o blaid y farn nad yw ysmygu mewn ceir sydd a\u0302 phlant ynddynt yn dderbyniol. Felly, mae gan yr ymchwil hon oblygiadau i normau cymdeithasol yn ymwneud a\u0302 derbynioldeb ysmygu gerbron plant, yn uniongyrchol trwy ddarganfyddiadau\u2019r ymchwil a thrafodaeth ddilynol, ac yn anuniongyrchol trwy ddylanwadu ar ddeddfwriaeth."}]